Jens Rohde (V), 2001-05-18:
Jamen jeg vil så endnu en gang ønske held og lykke med arbejdet.
Jeg bemærkede, at fru Jytte Wittrock sagde: Hvis der er et problem.
Det kan jeg fortælle, at det er der.
Samtlige stationer kører i dag i den grad på pumperne.
Vi har på Kanal 2 her i København oplevet massive fyringsrunder, fordi økonomien ikke hænger sammen.
Man er i en konkurrencemæssig meget vanskelig situation, samtidig med at man får pålagt afgifter.
Vi har også set det i århus, hvor man har måttet skride til fyringsrunder, og så er der jo TV Trekanten, hvor SiD allerede sidste år trak sig ud, og hvorfor gjorde de det? Jo, det gjorde de, fordi det ikke kunne betale sig på grund af netværksafgiften.
Jeg synes, det er forstemmende at høre den mavesurhed fra kulturministeren, når kulturministeren i sin blanke afvisning af, at der kan ske noget her, og at vi skal have gjort noget ved det her problem, siger, at der ikke er noget problem, at det simpelt hen bare er et spørgsmål om, at et eller andet amerikansk selskab skal have nogle flere penge ind.
Så har ministeren jo ikke læst den rapport, som den konservative ordfører også har nævnt her i dag, nemlig
KPMG-rapporten, som helt klart viser, at nogle stationer bruger 40 pct. af deres reklameomsætning til afgiften.
Er det rimeligt? Nej, det er det ikke.
Jeg vedstår gerne, at de borgerlige partier, også Venstre, i sin tid indgik den aftale om netværksafgifter, men tiden er en anden i dag, og vi bliver nødt til at rydde op i vores måde at tænke medier og medielandskabet på, navnlig fordi konkurrencen er så ufattelig hård. Man har jo i Tv Danmark en meget hård konkurrent i en licens- og delvis reklamefinansieret station, der hedder TV 2, og vi må altså sige rent principielt, at hvis vi pålægger nogle stationer i dette land public service-forpligtelser, og det kan være meget fint at vi gør det, så skal de ikke efterfølgende, når man oven i købet giver andre penge for det, også belastes af en afgift til staten.
Jeg synes, det er helt fint, at man betaler en pris for at bruge en offentlig frekvensressource.
Det synes jeg er alle tiders.
Men Tv Danmark betaler to priser, og det er ikke rimeligt.
Der står i øvrigt heller ikke i dette beslutningsforslag et eneste ord om, at vi ønsker at afskaffe public service-forpligtelserne, vinduerne til græsrodsstationerne samt kravet om en times lokalproduktion.
Det synes vi er helt fair at man fastholder, men at man så samtidig skal straffes for at lave en times lokalproduktion hænger ikke sammen.
Jeg er nødt til at anholde ministerens udtalelser om, at man med denne her model netop har en garant for den lokale stemme.
Jamen hvad sjovt er der ved at sende én time om dagen fra 17 til 18 som græsrodsstation, hvis der i øvrigt ikke er noget på tv, fordi der ikke er nogen kommercielle kanaler?
Græsrødderne har jo en fordel i at være synlige på en kommerciel station, hvor der er mange seere, i stedet for at det bare er en time om dagen.
Alle drager fordel af det, og derfor må det ganske enkelt være rimeligt at afskaffe netværksafgiften, når vi opretholder vores public service-forpligtelser over for Tv Danmark.
Ellers må det gøres lige omvendt.
Man kan næsten få den mistanke, at ministerens dagsorden er, at de stationer skal lukkes, så der bliver plads til DR 2
rundt om i landet
Men den tanke støtter vi altså ikke i Venstre, og derfor vil vi meget stærkt anbefale, at man kigger på problemet, som jo er et reelt problem.
Det er helt klart dokumenteret adskillige gange, og det ved ministeren også godt.